แบล็กพิงก์

ที่มาของชื่อ

ก่อนหน้านี้ มีข่าวลือมากมายเกี่ยวกับชื่อเกิร์ลกรุปกลุ่มใหม่ของวายจีเอนเตอร์เทนเมนต์ไม่ว่าจะเป็น ทีแอลซี-เอฟ, แมกนัม และเบบีมอนสเตอร์ ในปี ค.ศ. 2012 เจนนีปรากฏในวิดีโอแนะนำเด็กฝึกทางช่องวายจีเอนเตอร์เทนเมนต์ในยูทูบ โดยมีคำว่า พิงก์พังก์ (Pink Punk) เป็นชื่อประชาสัมพันธ์ของกลุ่ม อย่างไรก็ตาม ไม่มีการยืนยันอย่างเป็นทางการว่า เกิร์ลกรุปใหม่จะใช้ชื่อนี้ จนกระทั่งวันที่ 29 มิถุนายน ค.ศ. 2016 วายจีเอนเตอร์เทนเมนต์ ประกาศรายชื่อสมาชิกและชื่อกลุ่มอย่างเป็นทางการว่า แบล็กพิงก์ ตัวแทนวายจีกล่าวว่า "แบล็กพิงก์คือความตั้งใจให้ตรงกันข้าม สีชมพูสื่อถึงความงดงาม แต่ความสวยไม่ใช่ทุกอย่าง พวกเธอเป็นทีมที่ไม่ได้มีเพียงรูปร่างหน้าตาเท่านั้น แต่ยังมากไปด้วยพรสวรรค์" นอกจากนี้ สมาชิกทุกคนต่างมีความเป็นผู้นำในแต่ละด้านได้ แบล็กพิงก์และทางวายจีจึงตัดสินใจว่าจะไม่มีหัวหน้าวง

2012–2015: ก่อนเปิดตัว

หลังจากเปิดตัวทูเอนีวันในปี ค.ศ. 2009 วายจีเอนเตอร์เทนเมนต์กล่าวว่า ในปี ค.ศ. 2011 จะเปิดตัวเกิร์ลกรุปกลุ่มใหม่ ในปี ค.ศ. 2012 การประชาสัมพันธ์ของกลุ่มได้เริ่มต้นขึ้นทางช่องวายจีเอนเตอร์เทนเมนต์ในยูทูบ ในวันที่ 6 เมษายน มีการเผยแพร่วิดีโอการฝึกซ้อมของคิม อึน-บีและยูนา คิม ซึ่งเป็นหนึ่งในสมาชิกที่คาดว่าจะได้เปิดตัว ในวันที่ 10 พฤษภาคม มีการเผยแพร่วิดีโอชื่อ "Who's That Girl" ต่อสาธารณชน ในวิดีโอเป็นการฝึกเต้นของเด็กฝึกหัดหญิงที่เกิดในปี ค.ศ. 1997 ซึ่งก็คือ ลลิษา มโนบาล เป็นชาวไทย อย่างไรก็ตาม ทางวายจีเอนเตอร์เทนเมนต์ไม่เปิดเผยข้อมูลเกี่ยวกับตัวเธอมากนัก นอกจากรูปภาพ อายุ และวิดีโอการฝึกสั้น ๆ ในวันที่ 1 กรกฎาคม ปีเดียวกัน วายจีเอนเตอร์เทนเมนต์ได้เผยแพร่วิดีโอการฝึกฝนของเด็กฝึกหัดหญิงสี่คนภายใต้ชื่อ "Future 2NE1" ทางช่องอย่างเป็นทางการในยูทูบ แต่ก็ไม่ได้เปิดเผยข้อมูลเกี่ยวกับเด็กฝึกในวิดีโอ
ในวันที่ 29 สิงหาคม ค.ศ. 2012 มีการเผยแพร่วิดีโอการฝึกของเจนนี คิมต่อสาธารณชน เธอเป็นเด็กฝึกคนแรกที่ทางวายจีเอนเตอร์เทนเมนต์เผยแพร่รูปภาพในบล็อกอย่างเป็นทางการ เมื่อวันที่ 10 เมษายน แต่ก็ยังไม่ได้เปิดเผยข้อมูลใด ๆ นอกจากชื่อ อายุ และวิดีโอการฝึก ในวันที่ 1 กันยายน ปีเดียวกัน มีการเผยแพร่มิวสิกวิดีโอเพลง "แดตเซงกี" (That XX) ของจี-ดรากอน สมาชิกวงบิกแบง จากอัลบั้ม วันออฟอะไคนด์ โดยมีเจนนีร่วมแสดงด้วย นอกจากนี้ ในเพลง "วิทเอาต์ยู" (Without You) จากอัลบั้มเดียวกัน มีนักร้องรับเชิญ ซึ่งก็คือ โรเซ แต่วายจีไม่เปิดเผยข้อมูล แต่ระบุว่าเป็นเกิร์ลกรุปหญิงกลุ่มใหม่ของวายจี ปีถัดมา ในวันที่ 15 มกราคม มีการเผยแพร่ภาพถ่ายของเด็กฝึกผ่านทางบล็อกของวายจี ซึ่งก็คือ จีซู เกิดในปี ค.ศ. 1995 ต่อมา มีการเผยแพร่วิดีโอการฝึกคลิปที่สองของเจนนีในวันที่ 20 มกราคม ในเดือนมีนาคม เจนนีร้องรับเชิญให้กับอี ฮา-อี ในเดือนสิงหาคม ให้กับซึงรี และในเดือนกันยายน ให้กับจี-ดรากอน เจนนียังได้ขึ้นแสดงในรายการเพลงร่วมกับจี-ดรากอน ทำให้เธอเริ่มกลายเป็นที่รู้จัก อย่างไรก็ตาม เกิร์ลกรุปกลุ่มใหม่ยังไม่มีข่าวเปิดตัวอย่างเป็นทางการ และการเผยแพร่ข้อมูลเกี่ยวกับเด็กฝึกก็หยุดลงชั่วคราว หลังจากนั้น ยูนา คิม ได้ออกจากวายจีเพื่อไปศึกษาต่อที่ต่างประเทศ
ในเดือนพฤษภาคม ค.ศ. 2014 จัง ฮันนา ผู้เข้าแข่งขันในรายการ เค-ป็อปสตาร์ 3 ได้เข้ามาเป็นเด็กฝึกของวายจีเอนเตอร์เทนเมนต์ และเป็นตัวเก็งของเกิร์ลกรุปกลุ่มใหม่ ในเดือนกันยายน ลลิษาปรากฏตัวในวิดีโอโปรโมตของ โนนากอน (Nonagon) ซึ่งเป็นแบรนด์เสื้อผ้าที่วายจีร่วมกับซัมซุง ต่อมาวายจีได้เปิดเผยอีกครั้งว่า เกิร์ลกรุปกลุ่มใหม่จะเปิดตัวในปีนี้ ในเดือนตุลาคม ค.ศ. 2014 วงดนตรีแนวฮิปฮอป อีพิกไฮ (Epik High) ได้ออกเพลง "สปอยเลอร์" (Spoiler) โดยมีจีซูร่วมแสดงมิวสิกวิดีโอ ในช่วงกลางเดือนตุลาคม วายจีให้สัมภาษณ์กับทางสื่อว่า คิม อึน-บี ได้ออกจากบริษัทด้วยปัญหาสุขภาพ ในวันที่ 11 พฤศจิกายน วายจีได้เปิดตัวไฮซูฮย็อน และเผยแพร่มิวสิกวิดีโอเพลง "แอมดิฟเฟอเรนต์" (I'm Different) ในเดือนพฤศจิกายน โดยมีจีซูร่วมแสดงอีกครั้ง หลังจากสิ้นปี ค.ศ. 2014 การเปิดตัวของเกิร์ลกรุปกลุ่มใหม่ก็ยังไม่มีข่าวคราว
ในวันที่ 15 เมษายน ค.ศ. 2015 วงดนตรีฮิปฮอป จีนูฌอน ได้ออกเพลง "เทลมีวันมอร์ไทม์" โดยได้เลือก จัง ฮันนา เป็นนักร้องสนับสนุน เธอยังร่วมแสดงมิวสิกวิดีโอและได้ขึ้นแสดงในรายการเพลง ในเดือนพฤษภาคม ปีเดียวกัน ผู้บริหาร ยัง ฮย็อน-ซ็อก กล่าวกับทางสื่อว่า จัง ฮันนา จะไม่อยู่ในเกิร์ลกรุปกลุ่มใหม่ของค่าย ในเดือนสิงหาคม ในรายการ อันพริตตีแร็ปสตาร์ 2 มีเด็กฝึกหัดหญิงจากวายจี มุน ซู-อา เข้าร่วมการแข่งขัน นอกจากนี้ เธอยังเป็นหนึ่งในเด็กฝึกที่อยู่ในกลุ่ม "Future 2NE1" ปี ค.ศ. 2012

2016: การเปิดตัวและซิงเกิลอัลบั้ม

หลังจากประชาสัมพันธ์ว่าจะมีเกิร์ลกรุปกลุ่มใหม่ตั้งแต่ปี ค.ศ. 2012 ทำให้เด็กฝึกเป็นที่คาดหวังอย่างมาก มีการเข้าและออกตลอดหลายปีผ่านมา จนในวันที่ 18 พฤษภาคม ค.ศ. 2016 ทางวายจีเอนเตอร์เทนเมนต์ยืนยันว่า เกิร์ลกรุปกลุ่มใหม่จะเปิดตัวในฤดูร้อนนี้ ต่อมาในวันที่ 30 พฤษภาคม มีการประกาศว่าจะเปิดเผยข้อมูลสมาชิกแต่ละคนในทุกวันพุธต่อจากนี้ สมาชิกคนแรกที่ประกาศคือ เจนนี ในวันที่ 1 มิถุนายน ตามมาด้วย ลิซ่า (ลลิษา) สัญชาติไทย และ จีซู ในวันที่ 8 และ 15 ตามลำดับ และสมาชิกคนสุดท้ายที่ประกาศในวันที่ 22 คือ โรเซ (โรซอนเน) สัญชาติเกาหลี-ออสเตรเลีย รวมสมาชิกทั้งหมดสี่คน ในวันที่ 29 มิถุนายน มีการประกาศชื่อกลุ่มอย่างเป็นทางการว่า แบล็กพิงก์ และในวันที่ 29 กรกฎาคม มีการประกาศว่าจะเปิดตัวกลุ่มอย่างเป็นทางการในวันที่ 8 สิงหาคม เวลา 20.00 น. (8.00 pm)
ในวันที่ 8 สิงหาคม ค.ศ. 2016 เวลา 15.00 น. แบล็กพิงก์เปิดตัวครั้งแรกในงานโชว์เคสพร้อมกับซิงเกิลอัลบั้ม สแควร์วัน รวมไปถึงเบื้องหลังการถ่ายทำมิวสิกวิดีโอเพลง "บูมบายาห์" และ"วิสเซิล" ทั้งสองเพลงออกจำหน่ายในเวลา 20.00 น. บนเว็บไซต์เพลงดิจิทัลในเกาหลีใต้ และไอทูนส์ ทั่วโลก "บูมบายาห์" อำนวยการสร้างโดย เท็ดดี พัก และเขียนร่วมกับ เบกกา บูม มิวสิกวิดีโอกำกับโดย ซอ ฮย็อน-ซึง โดยเป็นเพลงแนว"มินิมัลฮิปฮอป" "วิสเซิล" อำนวยการสร้างโดย เท็ดดี พัก และ ฟิวเจอร์ เบานซ์ เขียนเพลงโดย เท็ดดี พัก และ เบกกา บูม
เพลง "บูมบายาห์" และ "วิสเซิล" ขึ้นถึงอันดับ 1 และ 2 บนชาร์ตบิลบอร์ดเวิลด์ดิจิทัลซองส์ ด้วยภายในเวลาอันรวดเร็วทำให้แบล็กพิงก์เป็นศิลปินเกาหลีอันดับที่ 3 ถัดจากไซและบิกแบงที่ขึ้นถึง 2 อันดับแรกในชาร์ตได้ อัลบั้ม สแควร์วัน ประสบความสำเร็จเชิงพาณิชย์ เปิดตัวที่อันดับ 1 ในสิบสี่ประเทศบนชาร์ตอัลบั้มทั่วโลกของไอทูนส์ในปี ค.ศ. 2016 "วิสเซิล" ยังสามารถติดชาร์ตดิจิทัล, ดาวน์โหลด, สตรีมมิง และโมบายล์ บนแกออนชาร์ตประจำเดือนสิงหาคม วงยังได้อันดับ 1 ในชาร์ตวีกลี, ป็อปปูอาริตี, มิวสิกวิดีโอ และเคป็อปมิวสิกวิดีโอ รวมถึงชาร์ตเพลงสตรีมมิงบนคิวคิวมิวสิก ซึ่งเป็นเว็บฟังเพลงที่ใหญ่ที่สุดในจีน แบล็กพิงก์ขึ้นแสดงดนตรีครั้งแรกในรายการ อินกีกาโย ทางช่องเอสบีเอส เมื่อวันที่ 14 สิงหาคม ค.ศ. 2016 วงยังทำลายสถิติเป็นเกิร์ลกรุปที่ได้รางวัลในรายการเพลงเร็วที่สุด หลังจากเปิดตัวได้เพียง 13 วัน และได้โปรโมตอัลบั้ม สแควร์วัน เป็นครั้งสุดท้ายในวันที่ 11 กันยายน ค.ศ. 2016 ด้วยการชนะ อินกีกาโย อีกหนึ่งครั้ง
แบล็กพิงก์ได้วางจำหน่ายซิงเกิลอัลบั้มที่สองคือ สแควร์ทู กับเพลงหลัก "เพลย์อิงวิทไฟร์" และ "สเตย์" เมื่อวันที่ 1 พฤศจิกายน ค.ศ. 2016 ทั้งสองเพลงอำนวยการสร้างโดย เท็ดดี ร่วมกับ อาร์.ที และ ซอ ว็อน จิน และได้แสดงบนคัมแบ็กสเตจในรายการ อินกีกาโย และ เอ็ม เคาต์ดาวน์ เมื่อวันที่ 6 พฤศจิกายน ค.ศ. 2016 "เพลย์อิงวิทไฟร์" ขึ้นอันดับ 1 บนชาร์ต บิลบอร์ด เวิลด์ดิจิทัลซองส์ ในเกาหลีใต้ ขึ้นอันดับ 3 ในขณะที่เพลง "สเตย์" ติดอันดับ 10
การเปิดตัวของแบล็กพิงก์ประสบความสำเร็จ ด้วยการคว้ารางวัลศิลปินหน้าใหม่ยอดเยี่ยมหลายงาน เช่น เมลอนมิวสิกอะวอดส์, โกลเดนดิสก์อะวอดส์ และโซลมิวสิกอะวอดส์ นอกจากนี้ บิลบอร์ด ยังจัดอันดับวงให้อยู่อันดับ 2 ในรายชื่อ  "กลุ่มศิลปินเคป็อปหน้าใหม่ยอดเยี่ยม" ประจำปี ค.ศ. 2016

2017: "แอสอิฟอิตส์ยัวร์ลาสต์" และการเปิดตัวในญี่ปุ่น

ในวันที่ 17 มกราคม แบล็กพิงก์ประกาศชื่อแฟนคลับคือ "บลิงก์" ซึ่งเป็นการรวมคำระหว่าง "แบล็ก" และ "พิงก์"
ในวันที่ 22 มิถุนายน แบล็กพิงก์ออกซิงเกิล "แอสอิฟอิตส์ยัวร์ลาสต์" ซึ่งเป็นแนวเพลงที่ผสมผสานระหว่างเฮาส์, เร้กเก้ และมูมบาห์ตัน และเป็นเพลงที่มีจังหวะเร็วที่สุดกว่าเพลงก่อน ๆ เพลงเปิดตัวที่อันดับที่ 3 บนแกออนดิจิทัลชาร์ต และเป็นซิงเกิลที่สามที่ขึ้นอันดับ 1 บนชาร์ต บิลบอร์ด เวิลด์ดิจิทัลซองส์ เพลงยังติดหนึ่งใน 25 เพลงยอดนิยมในวันที่ 22 มิถุนายน แบล็กพิงก์ออกซิงเกิล "แอสอิฟอิตส์ยัวร์ลาสต์" ซึ่งเป็นแนวเพลงที่ผสมผสานระหว่างเฮาส์, เร้กเก้ และมูมบาห์ตัน และเป็นเพลงที่มีจังหวะเร็วที่สุดกว่าเพลงก่อน ๆ เพลงเปิดตัวที่อันดับที่ 3 บนแกออนดิจิทัลชาร์ต และเป็นซิงเกิลที่สามที่ขึ้นอันดับ 1 บนชาร์ต บิลบอร์ด เวิลด์ดิจิทัลซองส์ เพลงยังติดอันดีบที่ 15 จาก 25 เพลงฮิตประจำฤดูร้อน ของยูทูบ
ในเดือนพฤษภาคม มีรายงานว่า แบล็กพิงก์จะเปิดตัวที่ประเทศญี่ปุ่นในฤดูร้อนปี ค.ศ. 2017 โดยจัดการแสดงในวันที่ 20 กรกฎาคม ที่นิปปงบุโดกังในโตเกียว และออกเอกซ์เทนเดดเพลย์ประกอบด้วยเพลงฉบับภาษาญี่ปุ่นในวันที่ 9 สิงหาคม ตัวอย่างมิวสิกวิดีโอเพลง "บูมบายาห์" ออกอากาศทางทีวีในประเทศญี่ปุ่นเมื่อวันที่ 17 พฤษภาคม ต่อมาวันจำหน่ายอัลบั้มถูกเลื่อนออกมาเป็นวันที่ 30 สิงหาคมแทน
ในวันที่ 20 กรกฎาคม  แบล็กพิงก์จัดการแสดงที่นิปปงบุโดกังในโตเกียว มีผู้เข้าชมมากกว่า 14,000 คน และอีก 200,000 กว่าคนพยายามซื้อตั๋วเข้าชมการแสดงนี้ ในวันที่ 30 สิงหาคม ค.ศ. 2017 กลุ่มได้ออกเอกซ์เทนเดดเพลย์ฉบับภาษาญี่ปุ่นที่มีชื่อเดียวกับตนเอง

โฆษณา

ภายในสามสัปดาห์แรกของการเปิดตัว แบล็กพิงก์เป็นรองเพียงวงเอ็กโซ ของศิลปินเคป็อปผู้ทรงอิทธิพลในเดือนสิงหาคม จากการวิเคราะห์ของสถาบันวิจัยธุรกิจเกาหลี จากการศึกษาอีกกลุ่มเป้าหมายหนึ่งในหัวข้อ "เกิร์ลกรุปหญิงที่มีมูลค่าแบรนด์สูงที่สุดประจำเดือนกันยายน" ในปี ค.ศ. 2016 แบล็กพิงก์อยู่ในอันดับ 1 แซงวงไอโอไอและทไวซ์ ในเดือนพฤษภาคม ค.ศ. 2017 แบล็กพิงก์กลายเป็นทูตประชาสัมพันธ์ของศุลกากรสนามบินอินช็อน
แบล็กพิงก์เป็นพรีเซนเตอร์ให้กับผลิตภัณฑ์รีบอค, เครื่องสำอางมูนช็อต กระเป๋าเซนต์สกอตต์ลอนดอน และเครื่องดื่มผสมโซดา ลอตเต้เทรวี พวกเธอยังได้ขึ้นหน้าปกในนิตยสารรายใหญ่อย่าง ไนลอนเจแปน, เฟิสต์ลุก ของประเทศเกาหลีใต้ และ ทีนเอจ ของประเทศสิงคโปร์